Novi slučajevi ptičijeg gripa u Turskoj
Iako nema dokaza da se virus prenosi među ljudima, raste bojazan da se bolest širi prema zapadu.
Sedamnaest osoba je zaraženo virusom ptičjeg gripa, dok više desetina ljudi u bolnicama traži da se testira na patogeni virus H5N, saopštile su u ponedeljak turske vlasti. To povećava bojazan da se bolest širi prema zapadu. Svetska zdravstvena odrganizacija objavila je da su se žrtve inficirale direktno preko zaraženih ptica, čime su umanjena strahovanja da se zaraza počela prenositi među ljudima. Turski ministar zdravlja Rečep Akdag izjavio je da preliminarni testovi pokazuju da je još 5 ljudi zaraženo virusom ptičjeg gripa, u ukupno 4 pokrajine. U Istanbulu, gradu sa 10 miliona ljudi, timovi zdravstvene službe u žutim zaštitnim odelima počeli su da skupljaju živinu u dve opštine u kojima je virus ptičjeg grupa otkriven. Na istoku Turske, u Dogubajazitu, gde je prošle nedelje dvoje dece podleglo virusu, vlasti nastavljaju preglede kuća u potrazi za živinom koja nije predata, a koju treba likvidirati. U Ankari su u nedelju utvrdjena tri slučaja ptičjeg gripa - dva dečaka su zaražena virusom igrajući se rukavicama koje su korišćene prilikom uklanjanja uginulih divljih pataka. U medjuvremenu, Svetska zdravstvena organizacija čiji stručnjaci sprovode istragu u zahvaćenim područjima, potvrdila je da je kod desetoro Turaka, ubrajajući tu i preminulu decu, potvrdjena zaraza smrtonosnim virusom H5N1. Za sada nije dokazano da se ta vrsta virusa ptičjeg gripa prenosi sa čoveka na čoveka. Medjutim, zvaničnici Svetske zdravstvene organizacije izražavaju zabrinutost da uporedo sa povećanjem broja obolelih, raste i opasnost od mutacije virusa koji bi onda mogao da se širi ljudskim kontaktom. Smrtni slučajevi u istočnojTurskoj su prvi koji su zabeleženi van Azije gde su od 2003. godine 74 osobe podlegle virusu H5N1. Virus je u Turskoj otkriven u oktobru na severu zemlje gde je, kako se pretpostavlja, dospeo preko ptica selice iz Sibira, Kavkaza i sa Balkana. Turske vlasti su pogodjena područja stavile pod karantinu i naložile uništenje živine u tim oblastima kao najefikasniji način da se zaustavi širenje virusa. Lokalnim hodžama je naredjeno da vernike upoznaju sa merama za suzbijanje ptičjeg gripa pošto najnoviji slučajevi padaju u vreme muslimanskog praznika kada se vrši obredno klanje životinja i meso deli siromašnima. Zdravstveni zvaničnici su upozorili da se ove godine ne kolje živina koja je inače najčešći izbor jer je pileće mesto jeftinije od ovčjeg. Evropska unija je objavila, u međuvremenu, nove zabrane na uvoz iz šest zemalja u okolini Turske.